Et godt treningsstudio bør gi utøverne mulighet til å trene både helkroppsstyrke og kondisjonstrening. Et treningsstudio som tilhører et idrettslag bør også ha fokus på rehabiliteringstrening og bevegelighetstrening. Styrketrening gjøres best med en kombinasjon av frie vekter og treningsapparater.
Kondisjonstrening kan gjøres på mange måter. Det er spesielt viktig at idrettslagene tilbyr kondisjonstrening også for dem som ikke kan løpe på grunn av skader. Tredemøller bør suppleres med crosstrainere og ergometersykler. Romaskiner er ofte svært populære i idrettslag, da de trener både styrke og kondisjon for hele kroppen uten å belaste knær og ledd.